Bod č. 
Zastupiteľstvo Bratislavského samosprávneho kraja 

Materiál na rokovanie Zastupiteľstva
Bratislavského samosprávneho kraja
dňa 11.júna 2010

Návrh
Zásad hospodárenia a nakladania s majetkom Bratislavského samosprávneho kraja

Materiál predkladá:	Materiál obsahuje:
JUDr. Ivo Nesrovnal	1. Návrh uznesenia
podpredseda	2. Dôvodová správa
Bratislavského	3. Stanoviská komisií                                                                                          
samosprávneho kraja                                                  	4. Zásady - text 

                                                                                

Zodpovedný:  
JUDr. Matúš Šaray
vedúci právneho oddelenia

Spracovateľ:
JUDr. Matúš Šaray
vedúci právneho oddelenia
Ing. Július Papán
vedúci oddelenia inv. činností 
a správy majetku
Ing. Ján Marušinec
poradca predsedu

Bratislava
jún 2010
                                      č. 

N á v r h     u z n e s e n i a                                                
                                                                                                        
UZNESENIE č. ..................../2010
zo dňa 11. 06. 2010

Zastupiteľstvo Bratislavského samosprávneho kraja po prerokovaní materiálu 

r u š í

Všeobecne záväzné nariadenie Bratislavského samosprávneho kraja č. 1/2002 o zásadách hospodárenia a nakladania s majetkom Bratislavského samosprávneho kraja a s majetkom prenechaným do užívania Bratislavskému samosprávnemu kraju, zo dňa 21.03.2002, v platnom znení.

                                      č. 

N á v r h     u z n e s e n i a                                                
                                                                                                        
UZNESENIE č. ..................../2010
zo dňa 11. 06. 2010

Zastupiteľstvo Bratislavského samosprávneho kraja po prerokovaní materiálu 

s c h v a ľ u j e

Zásady hospodárenia a nakladania s majetkom Bratislavského samosprávneho kraja

Dôvodová správa

Návrh Zásad hospodárenia a nakladania s majetkom BSK sa predkladá v nadväznosti na zmenu zákona č. 446/2001 Z.z. o majetku vyšších územných celkov, ku ktorej došlo s účinnosťou od 01.07.2009. Uvedenou novelizáciou sa podstatným spôsobom zmenili podmienky, za ktorých môžu samosprávne kraje disponovať so svojim majetkom, či už ide o jeho predaj, ale aj o nájom. Zásady tak bližšie upravujú okrem iného postup pri predaji majetku formou dražby, alebo obchodnej verejnej súťaže.
Ďalším podstatným dôvodom je skutočnosť, že pôvodné Zásady boli schválené ešte v roku 2002 a nezohľadňujú tak reálny stav nakladania s majetkom, ktorý je ovplyvnený viacerými právnymi normami, ktoré sa medzi časom zmenili. Zásady reagujú aj na závery kontrolných orgánov, ktoré v minulosti kontrolovali nakladanie s majetkom a vo svojich konštatovaniach poukázali na nedostatky.
Schválenie Zásad nemá priamy vplyv na rozpočet BSK.

Zásady hospodárenia a nakladania s majetkom Bratislavského samosprávneho kraja

Zastupiteľstvo Bratislavského samosprávneho kraja podľa § 11 ods. 2  písm. b)  zákona č. 302/2001 Z. z. o samosprávnych krajoch v platnom znení a § 9 zákona č. 446/2001 Z.z. o majetku vyšších územných celkov  v platnom znení sa uznieslo na týchto Zásadách hospodárenia a nakladania s majetkom Bratislavského samosprávneho kraja (ďalej len „Zásady“):
§ 1
Úvodné ustanovenia

1.)	Cieľom týchto Zásad je zabezpečiť ochranu verejného záujmu, záujmov obyvateľov samosprávneho kraja, transparentnosť, maximalizáciu príjmov a zefektívnenie výdavkov samosprávneho kraja pri nakladaní s majetkom vo vlastníctve, v užívaní alebo správe samosprávneho kraja.

2.)	Zásady sa vzťahujú na majetok Bratislavského samosprávneho kraja (ďalej len „samosprávny kraj“) a určujú bližšie podrobnosti aplikácie zákona č. 446/2001 Z.z. o majetku vyšších územných celkov (ďalej len „Zákon“).

3.)	Zásady v nadväznosti na Zákon upravujú:

a)	práva a povinnosti správcov pri správe majetku samosprávneho kraja,
b)	postup zverenia majetku samosprávneho kraja do správy správcovi,
c)	podmienky odňatia majetku zo správy správcovi,
d)	úkony nakladania s majetkom samosprávneho kraja podliehajúce schváleniu orgánmi samosprávneho kraja.

§ 2
Majetok samosprávneho kraja

1.)	Majetok samosprávneho kraja tvoria nehnuteľné veci a hnuteľné veci, vrátane finančných prostriedkov, ako aj pohľadávky a iné majetkové práva, ktoré sú vo vlastníctve samosprávneho kraja podľa Zákona alebo ktoré nadobudne samosprávny kraj do vlastníctva prechodom z majetku štátu na základe Zákona alebo osobitného zákona, alebo vlastnou činnosťou, ako aj majetok nadobudnutý do vlastníctva samosprávneho kraja vlastnou činnosťou správcu. 

2.)	Samosprávny kraj nadobúda majetok najmä zo zákona, kúpou, zámenou, darovaním, dedením, rozhodnutím orgánov štátnej správy a vlastnou činnosťou, ako aj vlastnou činnosťou správcov. Majetok, ktorý nadobúda správca je majetkom samosprávneho kraja. 

§ 3
Majetkové postavenie samosprávneho kraja

1.)	Samosprávny kraj hospodári s majetkom samostatne alebo prostredníctvom správcu, ktorým je jeho rozpočtová organizácia, alebo príspevková organizácia, ktorú samosprávny kraj zriadil.

2.)	Správou majetku samosprávneho kraja je súhrn oprávnení a povinností správcu v zmysle § 6 ods. 2 Zákona. Správca je povinný pri správe majetku postupovať v súlade so Zákonom a v súlade s týmito zásadami.

3.)	Právne úkony správcu tento vykonáva na základe osobitne udeleného písomného plnomocenstva zo strany samosprávneho kraja. V konaní pred súdmi a inými orgánmi vo veciach týkajúcich sa majetku samosprávneho kraja je správca viazaný právnym názorom samosprávneho kraja.

4.)	Správa majetku samosprávneho kraja vzniká v zmysle Zákona, a to:

a)	zverením majetku samosprávneho kraja do správy správcovi,
b)	prevodom správy majetku samosprávneho kraja,
c)	nadobudnutím majetku do vlastníctva samosprávneho kraja vlastnou činnosťou správcu.

5.)	Zverenie majetku do správy sa uskutočňuje formou písomného rozhodnutia predsedu samosprávneho kraja (ďalej len „Predseda“) o zverení, a to s účinnosťou spravidla k 1. dňu kalendárneho mesiaca. Správca, ktorému bol majetok zverený je povinný písomné zverenie prevziať a odo dňa zverenia je povinný postupovať pri nakladaní so zvereným majetkom v zmysle Zákona a v zmysle týchto Zásad. Tento postup platí primerane aj na odňatie majetku zo správy správcovi. Rozhodnutie Predsedu o zverení do správy resp. odňatí zo správy je individuálnym aktom riadenia a nie je rozhodnutím v správnom konaní. Voči takémuto rozhodnutiu nie je prípustný opravný prostriedok a nie je ani preskúmateľné súdom.

6.)	Vecné a finančné vymedzenie majetku, ktorý správca spravuje určí samosprávny kraj v zriaďovacej listine, prípadne v dodatku k zriaďovacej listine. Stav majetku bude určený k dátumu platnosti zriaďovacej listiny alebo jej dodatku.

7.)	Na prevod správy majetku v zmysle § 6a ods. 3 Zákona a na zámenu správy majetku v zmysle § 6a ods. 4 Zákona sa vyžaduje predchádzajúci písomný súhlas Predsedu, inak sú prevod správy alebo zámena správy neplatnými.

§ 4
Hospodárenie s majetkom samosprávneho kraja

1.)	Samosprávny kraj a správcovia sú povinní majetok samosprávneho kraja zveľaďovať, chrániť a zhodnocovať a za tým účelom sú povinní najmä:

a)	udržiavať a užívať majetok v súlade so záujmami samosprávneho kraja, 
b)	chrániť majetok pred poškodením, zničením, stratou alebo zneužitím, 
c)	používať všetky právne prostriedky na ochranu majetku vrátane včasného uplatňovania práv alebo oprávnených záujmov pred príslušnými orgánmi,
d)	viesť majetok v účtovníctve a v príslušnej evidencii podľa osobitných predpisov,
e)	vykonávať inventarizáciu majetku a záväzkov podľa osobitných predpisov a podľa rozhodnutí Predsedu,
f)	vykonávať právne úkony pri nadobúdaní a správe majetku samosprávneho kraja v mene samosprávneho kraja,
g)	konať v mene samosprávneho kraja pred súdmi a inými orgánmi vo veciach, ktoré sa týkajú majetku samosprávneho kraja, ktorý spravuje.

2.)	Samosprávny kraj a správcovia sú povinní zachovávať účelové určenie majetku podľa § 8 ods. 1 Zákona, a to až do okamihu zániku tejto povinnosti podľa § 8 ods. 2 Zákona.
 
3.)	Predseda ako štatutárny orgán samosprávneho kraja môže upresniť povinnosti správcov  pri hospodárení s majetkom samosprávneho kraja. Takýto pokyn je pre správcu záväzný.

§ 5
Prebytočný a neupotrebiteľný majetok

1.)	Prebytočný je majetok, ktorý samosprávny kraj alebo správca trvale nepotrebuje na plnenie svojich úloh. Za prebytočný majetok sa považuje aj časť majetku, ktorá presahuje rozsah primeraný potrebám samosprávneho kraja alebo správcu. 

2.)	Neupotrebiteľný je majetok, ktorý pre svoje úplné opotrebovanie, poškodenie, technickú, alebo morálnu zastaranosť, nehospodárnosť v prevádzke nemôže slúžiť svojmu účelu.

3.)	O prebytočnosti alebo neupotrebiteľnosti nehnuteľného majetku samosprávneho kraja rozhoduje Zastupiteľstvo samosprávneho kraja, ak nie je ďalej uvedené inak.

4.)	O prebytočnosti alebo neupotrebiteľnosti hnuteľného majetku samosprávneho kraja rozhoduje Zastupiteľstvo samosprávneho kraja, ak zostatková cena je vyššia ako 35.000,-€. V ostatných prípadoch o nej rozhoduje riaditeľ Úradu samosprávneho kraja, ak je majetok spravovaný priamo samosprávnym krajom, inak štatutárny orgán správcu. Rozhodnutie správcu o neupotrebiteľnosti dlhodobého majetku podlieha písomnému schváleniu Predsedu, inak je neplatné. Rozhodnutie o prebytočnosti alebo neupotrebiteľnosti musí byť písomné, inak je neplatné.

5.)	Fyzickú likvidáciu neupotrebiteľného majetku zabezpečí na svoje náklady subjekt (samosprávny kraj, správca), ktorý mal naposledy tento majetok v držbe, užívaní alebo ktorý ho viedol vo svojom účtovníctve. O fyzickej likvidácii musí byť vyhotovený písomný protokol.

§ 6
Niektoré podmienky prevodu vlastníctva  majetku

1.)	Schváleniu Zastupiteľstvom samosprávneho kraja podliehajú úkony vymedzené v § 9 ods. 3 Zákona v nasledovnom rozsahu:
a)	zmluvné prevody z / do vlastníctva nehnuteľného majetku vyššieho územného celku,
b)	zmluvné prevody z / do vlastníctva hnuteľného majetku vyššieho územného celku nad zostatkovú / obstarávaciu  hodnotu 35.000,-€
c)	vklady nehnuteľného majetku vyššieho územného celku do majetku zakladaných alebo existujúcich obchodných spoločností,
d)	vklady iného majetku vyššieho územného celku ako majetku vyššieho územného celku uvedeného v písmene c) v zostatkovej hodnote nad 35.000,-€ do majetku zakladaných alebo existujúcich obchodných spoločností,
e)	nakladanie s majetkovými právami vyššieho územného celku nad hodnotu istiny 35.000,-€,
f)	nadobúdanie a prevody akcií, ako aj akejkoľvek majetkovej účasti samosprávneho kraja v iných právnických osobách.

2.)	Prevod vlastníctva majetku samosprávneho kraja sa uskutoční v súlade s § 9a Zákona. Formu prevodu majetku podľa § 9a ods. 1 určí Zastupiteľstvo samosprávneho kraja uznesením.

3.)	Zámer samosprávneho kraja predať majetok ako aj spôsob predaja oznámi samosprávny kraj na svojej úradnej tabuli a na internetovej stránke na dobu minimálne 15 dní. V prípadoch obchodnej verejnej súťaže a dobrovoľnej dražby musí zverejnenie v regionálnej tlači obsahovať miesto kde sú zverejnené podmienky obchodnej verejnej súťaže,  alebo dražby.

4.)	Oznámenie v regionálnej tlači sa vykoná aspoň v jednom regionálnom periodiku.

5.)	Prípadmi hodných osobitného zreteľa v zmysle § 9a ods. 8 písm. e) Zákona sa rozumejú najmä okolnosti, kedy je uprednostnený verejný záujem samosprávneho kraja. O okolnostiach hodných osobitného zreteľa rozhoduje Zastupiteľstvo samosprávneho kraja trojpätinovou väčšinu prítomných poslancov.

6.)	Zastupiteľstvo samosprávneho kraja môže v odôvodnených prípadoch  použiť dvojkolovú súťaž nápadov, pričom kritériom postupu  do druhého kola bude kvalita realizácie predmetného verejného záujmu, prípadne ďalšie komunálne kritérium, v druhom kole sa o návrhoch rozhodne podľa ceny.
§ 7
Obchodná verejná súťaž

1.)	Obchodná verejná súťaž sa uskutočňuje v zmysle § 9a ods. 1 písm. a) Zákona v spojitosti s §§ 281 až 288 Obchodného zákonníka

2.)	Zastupiteľstvo samosprávneho kraja uznesením určí:
a)	majetok zaradený do predaja formou obchodnej verejnej súťaže, 
b)	7 člennú komisiu na vyhodnotenie ponúk zloženú z 5 poslancov a z 2 zamestnancov Úradu BSK s určením predsedu komisie,
c)	záväzné kritéria pre vyhodnotenie ponúk.

3.)	V odôvodnených prípadoch je možné využiť formu elektronickej aukcie.
4.)	Po vykonaní obchodnej verejnej súťaže predloží predseda komisie na najbližšie zasadnutie Zastupiteľstva samosprávneho kraja písomný materiál o výsledku súťaže s návrhom uznesenia o predaji majetku.
 
5.)	Vzor vyhlásenia obchodnej verejnej súťaže je prílohou č. 1 týchto zásad.

§ 8
Dobrovoľná dražba

1.)	Dobrovoľná dražba sa uskutočňuje v zmysle § 9a ods. 1 písm. b) Zákona a zákona č. 527/2002 Z.z. o dobrovoľných dražbách.

2.)	Zastupiteľstvo samosprávneho kraja uznesením určí:
a.	majetok zaradený do predaja formou dobrovoľnej dražby, 
b.	poverenie Predsedu k uskutočneniu potrebných úkonov k realizácii dražby.

3.)	Najnižšie podanie je určené cenou podľa znaleckého posudku vypracovaného podľa osobitného predpisu. Minimálne prihodenie je určené spravidla vo výške 1.000,-€.

4.)	Vzor oznámenia o dražbe je prílohou č. 2 týchto zásad.

§ 9
Prenájom majetku 

1.)	Ustanovenia § 9a ods. 1 až 3 a ods. 5 až 7 Zákona,  samosprávny kraj primerane uplatní aj pri prenechávaní majetku samosprávneho kraja do nájmu, a to najmenej za také nájomné, za aké sa v tom čase a na tom mieste obvykle prenechávajú do nájmu  na dohodnutý účel  rovnaké alebo porovnateľné veci, okrem prípadov uvedených v § 9a ods. 9 Zákona.

2.)	Prípadmi hodných osobitného zreteľa v zmysle § 9a ods. 8 písm. e) Zákona sa rozumejú najmä okolnosti, kedy je uprednostnený verejný záujem samosprávneho kraja. O okolnostiach hodných osobitného zreteľa rozhoduje Zastupiteľstvo samosprávneho kraja trojpätinovou väčšinu prítomných poslancov.

3.)	Pri určovaní nájomného sú samosprávny kraj ako aj správca povinní zohľadniť ekonomické náklady spojené s vlastníctvom predmetu nájmu, ako sú daň z nehnuteľnosti, odpisy, poistné a pod. Zároveň sú povinní do výšky nájmu kalkulovať primeraný zisk. V prípade záväzku nájomcu na investície do predmetu nájmu je samosprávny kraj a správcovia majetku samosprávneho kraja povinní pri kalkulácií nájomného zohľadniť prípadný budúci záväzok samosprávneho kraja voči nájomcovi z titulu vrátenia časti investovaných nákladov. 

4.)	Správca je oprávnený prenechať  majetok, alebo jeho časť do nájmu len s predchádzajúcim písomným súhlasom predsedu, alebo Zastupiteľstva samosprávneho kraja podľa bodu 5. Súhlas predsedu sa udeľuje formou jeho podpisu pod nájomnú zmluvu. Súhlas predsedu sa nevyžaduje:
a)	na krátkodobý prenájom realizovaný správcom, ktorý nepresahuje tri mesiace v priebehu po sebe  nasledujúcich 12 mesiacov,
b)	na prenájom telocvične, bazénu, športoviska, garáže, pozemku, jedálne prípadne inej časti zvereného nehnuteľného majetku ak sa prenajíma len v konkrétny deň a na konkrétnu jednorazovú akciu,
c)	na prenájom časti nehnuteľnosti, resp. nebytového priestoru za účelom umiestnenia samoobslužného automat,

pričom v prípadoch podľa písm. a), b) je správca oprávnený uzatvoriť nájomnú zmluvu výhradne na dobu zodpovedajúcu dohodnutému účelu. V prípadoch podľa písm. c) je správca oprávnený uzatvoriť nájomnú zmluvu na dobu neurčitú s výpovednou lehotou maximálne 3 mesiace, počítajúc od prvého dňa mesiaca nasledujúceho po doručení výpovede. 

5.)	Prenájom majetku, jeho časti, resp. nebytového priestoru s dobou nájmu nad 10 rokov,  vrátane každého predĺženia nad túto dobu  podlieha schváleniu zastupiteľstvom samosprávneho kraja. Predĺžením toho istého nájmu sa rozumie aj uzatvorenie novej nájomnej zmluvy medzi tými istými účastníkmi a s tým istým predmetom v dobe do 1 roka od ukončenia predchádzajúceho nájmu.

§ 10
Nakladanie s pohľadávkami a inými majetkovými právami

1.)	Pri nakladaní s pohľadávkami a inými majetkovými právami je samosprávny kraj ako aj správca majetku samosprávneho kraja povinný zabezpečiť, aby povinnosti dlžníka boli riadne a včas splnené, respektíve, aby bola pohľadávka včas uplatnená na príslušnom orgáne.

2.)	Ak je dlžník v omeškaní s plnením svojho záväzku je samosprávny kraj a správca povinný účtovať a vymáhať tak zákonné sankcie (úrok z omeškania – zákonný, penále, náhradu škody), ako aj sankcie vyplývajúce zo zmluvy (zmluvná pokuta, úrok z omeškania – zmluvný v obchodných veciach).

§ 11
Povoľovanie splátok a odkladu plnenia

1.)	Samosprávny kraj a správca na základe písomného  súhlasu Predsedu je oprávnený povoliť primerané splátky, na dobu maximálne 12 mesiacov od riadneho termínu splatnosti. Podobne tak je možné povoliť odklad splatnosti. V oboch prípadoch je nevyhnutnou podmienkou, že dlžník písomne uzná svoj dlh čo do dôvodu, ako aj výšky, pričom jeho  podpis musí byť úradne overený. Povolenie splátok a odklad plnenia musí byť úročený minimálne vo výške 6M Euribor + 5% p.a.. V odôvodnených prípadoch určených riaditeľom Úradu BSK je podmienkou spísanie notárskej zápisnice ako exekučného titulu voči dlžníkovi.

2.)	Splátky a odklad splatnosti je možné  povoliť len s podmienkou, že je písomne dohodnutá splatnosť celej dlžnej sumy, pri omeškaní s ktoroukoľvek splátkou.

§ 12
Upustenie od vymáhania majetkových práv

Z dôvodov hodných osobitného zreteľa, najmä však z dôvodu ekonomickej neefektívnosti môže samosprávny kraj a správca po predchádzajúcom písomnom súhlase Predsedu samosprávneho kraja upustiť od vymáhania majetkových práv samosprávneho kraja. Dôvodom hodným osobitného zreteľa je predovšetkým minimálna šanca reálneho vymoženia pohľadávky z dôvodu zrejmej nemajetnosti dlžníka. Nereálnosť vymoženia pohľadávky podľa predchádzajúcej vety musí byť potvrdená odbornými útvarmi Úradu samosprávneho kraja (finančný odbor, právne oddelenie, oddelenie investičných činností a správy majetku) a musí byť písomne odôvodnená s uvedením dôvodov, pre ktoré sa navrhuje upustiť od vymáhania. Ustanovenie § 6 ods. 1 písm. e) týmto nie je dotknuté.

§ 13
Záverečné a zrušovacie ustanovenia

1.)	Správca je povinný pri svojich úkonoch, ktorými realizuje oprávnenia a povinnosti správcu pri správe majetku samosprávneho kraja, postupovať v súlade s pokynmi samosprávneho kraja.
2.)	Úkony správcov uskutočnené v rozpore so všeobecne záväznými právnymi predpismi, v rozpore s týmito zásadami, alebo bez príslušného súhlasu orgánov samosprávneho kraja sú neplatné.
3.)	Vzťahy neupravené týmito zásadami sa spravujú príslušnými všeobecne záväznými právnymi predpismi. 

§ 14
Platnosť a účinnosť

Zásady nadobúdajú platnosť dňom ich schválenia Zastupiteľstvom samosprávneho kraja a účinnosť dňom podpisu uznesenia.

Bratislava, dňa ...............................2010

Ing. Pavol Frešo
                                                                                                     predseda
                                                                               Bratislavského samosprávneho kraja

Príloha č. 1
VZOR
Oznámenie o vyhlásení obchodnej verejnej súťaže 
podľa ustanovení § 281 až § 288 Obchodného zákonníka v znení neskorších predpisov 
 
na podávanie návrhov na uzavretie Kúpnej zmluvy za účelom prevodu vlastníckeho práva k majetku vyhlasovateľa

PODMIENKY OBCHODNEJ VEREJNEJ SÚŤAŽE

1. Identifikácia vyhlasovateľa
Názov  : Bratislavský samosprávny kraj (BSK) 
Sídlo: Sabinovská 16, 820 05  Bratislava
IČO: 36 063 606
V zastúpení: Ing. Pavol Frešo - predseda
Kontaktná osoba: XXXX
tel. č.: XXX
vyhlasuje
obchodnú verejnú súťaž

na výber navrhovateľa na uzavretie Kúpnej zmluvy za účelom prevodu vlastníckeho práva k majetku vyhlasovateľa . 

2. Špecifikácia predmetu obchodnej verejnej súťaže
Predmetom predaja je nehnuteľný majetok vedený Správou katastra .......................v LV č.:......, k.ú.:......, konkrétne:	– pozemok,  p.č......., výmera ..........., druh pozemku, ............
			– stavba, s.č.............., na pozemku p.č................., druh stavby
Stručný popis:	Objekt – pôvodne stredná škola, internát, sociálne zariadenie a pod., rok výstavby ......................., technický stav .........................., údaj o vecnom bremene, záložnom práve, inom obmedzení..........................., povinnosť zachovať účelové určenie – druh účelu .................., doba zachovania účelu........................, územnoplánovacia informácia.

3. Typ zmluvy: 
Kúpna zmluva podľa Občianskeho zákonníka

4. Lehota a spôsob predloženia návrhu:
Súťaž sa začína dňom jej uverejnenia na úradnej tabuli BSK, Sabinovská 16, 820 05 Bratislava, internetovej stránke BSK a v regionálnej tlači. Navrhovateľ predkladá svoj návrh v zmysle nasledovných inštrukcií:

a)	Deň, mesiac, rok a hodina, dokedy sa môžu predkladať návrhy: do  .......... dní po uverejnení súťaže na úradnej tabuli Úradu Bratislavského samosprávneho kraja, t.j. do XX.XX.2010 do XX.00 hod. – v uvedenej lehote musí byť návrh doručený
b)	Adresa, na ktorú sa má návrh doručiť: Úrad Bratislavského samosprávneho kraja, Sabinovská 16, 820 05 Bratislava 
c)	Jazyk, v ktorom sa musí písomný návrh predložiť: slovenský 
d)	Forma predloženia návrhu: Všetky požadované dokumenty, ktoré budú súčasťou súťažného návrhu je nutné doručiť v papierovej forme v uzavretom obale označenom názvom a sídlom navrhovateľa a heslom: „Obchodná verejná súťaž – predaj majetku „NÁZOV OBJEKTU“ – NEOTVÁRAŤ“. 
e)	Predložený návrh musí okrem iného obsahovať najmä: 
–	identifikačné údaje navrhovateľa (pri F.O.: meno, priezvisko, rodné priezvisko, dátum narodenia, rodné číslo, adresa trvalého bydliska, pri P.O: obchodné meno, sídlo, IČO, DIČ, DIČ DPH, štatutárny orgán s uvedením oprávnenosti ku konaniu, originál výpisu z Obchodného registra),
–	navrhnutú kúpnu cenu za predmet súťaže,
–	doklad preukazujúci finančné krytie navrhnutej kúpnej ceny,
–	riadne podpísanú Kúpnu zmluvu predloženú vyhlasovateľom v troch vyhotoveniach,
–	záväzok navrhovateľa (kupujúceho) uhradiť vyhlasovateľovi náklady spojené s úhradou správneho poplatku za návrh na vklad vlastníckeho práva do katastra nehnuteľností, náklady za vyhotovenie znaleckého posudku a geometrického plánu.

Súťažné návrhy doručené iným spôsobom, alebo po stanovenom termíne odovzdania nebudú do obchodnej verejnej súťaže prijaté. Návrh nemožno odvolať po jeho doručení vyhlasovateľovi.

5. Rozsah a úplnosť súťažného návrhu
Návrh musí byť predložený v súlade s podmienkami súťaže a v požadovanom rozsahu.

6. Lehota na oznámenie vybraného návrhu (akceptačná lehota) je do XX.XX.2010.
Navrhovateľovi, ktorý predložil najvhodnejší návrh, pošle alebo osobne doručí vyhlasovateľ písomné oznámenie o prijatí jeho návrhu do 3 pracovných dní po vyhodnotení ponúk, neúspešným navrhovateľom pošle alebo osobne doručí oznámenie o odmietnutí ich návrhov. 

7. Ďalšie podmienky vyhlasovateľa:
a)	vyhlasovateľ si vyhradzuje právo zmeniť podmienky súťaže alebo súťaž zrušiť podľa § 283 zákona č. 513/1991 Zb. Obchodného zákonníka, 
b)	vyhlasovateľ si vyhradzuje právo odmietnuť všetky predložené návrhy (§ 287 ods. 2 zákona č. 513/1991 Zb. Obchodného zákonníka) a ukončiť obchodnú verejnú súťaž bez výberu súťažného návrhu,
c)	návrh nemožno odvolať po jeho doručení vyhlasovateľovi,
d)	vyhlasovateľ si vyhradzuje právo meniť všetky uvedené podmienky obchodnej verejnej súťaže,
e)	vyhlasovateľ si vyhradzuje právo predĺžiť lehotu na vyhlásenie vybraného súťažného návrhu,
f)	vyhlasovateľ si vyhradzuje právo v prípade zistenia neúplnosti súťažného návrhu z hľadiska požiadaviek vyhlasovateľa uvedených v súťažných podkladoch vyradiť návrh z obchodnej verejnej súťaže,
g)	vyhlasovateľ si vyhradzuje právo v prípade formálnych nedostatkov, ktoré nemenia obsah súťažného návrhu, vyzvať uchádzača na jeho doplnenie,
h)	vyhlasovateľ neuhrádza navrhovateľom žiadne náklady spojené s účasťou v tejto obchodnej verejnej súťaži,
i)	navrhovateľ je povinný pred podaním návrhu zaplatiť vyhlasovateľovi určenú paušálnu náhradu nákladov spojených s obchodnou verejnou súťažou, pričom táto náhrada sa navrhovateľovi nevracia, doklad o zaplatení je prílohou návrhu, zaplatením sa rozumie pripísanie sumy na účet vyhlasovateľa,
j)	navrhovateľ je povinný zložiť na uvedený účet vyhlasovateľa finančnú zábezpeku vo výške minimálne 10% ním navrhnutej kúpnej ceny, doklad o zaplatení je prílohou návrhu, zaplatením sa rozumie pripísanie na účet vyhlasovateľa, 
k)	v prípade ak nebude s vybraným účastníkom uzatvorená kúpna zmluva z dôvodu, že z jeho strany neboli dodržané súťažné podmienky, alebo z iných dôvodov, na základe ktorých on spôsobil neuzatvorenie kúpnej zmluvy, zábezpeka podľa predchádzajúceho bodu prepadá v prospech vyhlasovateľa,
l)	v prípade, že s navrhovateľom víťazného návrhu nebude uzatvorená zmluva z dôvodov na strane navrhovateľa, môže vyhlasovateľ uzavrieť zmluvu s navrhovateľom, ktorý sa vo vyhodnotení obchodnej verejnej súťaže umiestnil ako ďalší v poradí, 
m)	vyhlasovateľ je oprávnený rokovať o uzatvorení kúpnej zmluvy aj v prípadoch, ak z akýchkoľvek dôvodov navrhovateľ, ktorého ponuka bola najvyššia, neuzavrie kúpnu zmluvu v lehote určenej vyhlasovateľom súťaže,
n)	vyhlasovateľ si vyhradzuje právo odmietnuť navrhovateľa v prípade ak tento je, alebo v minulosti bol dlžníkom vyhlasovateľa, resp. organizácie v jeho zriaďovateľskej pôsobnosti, resp. v ktorej má vyhlasovateľ majetkovú účasť,
o)	kúpnu zmluvu je navrhovateľ povinný uzatvoriť do 30 dní odo dňa oznámenia, že jeho návrh bol akceptovaný,
p)	navrhovateľ je povinný uhradiť kúpnu cenu na účet vyhlasovateľa do 30 dní odo dňa oznámenia, že jeho návrh bol akceptovaný,
q)	návrh na vklad vlastníckeho práva podáva navrhovateľ až po úplnom uhradení kúpnej ceny na určený účet vyhlasovateľa.

8. Spôsob výberu najvhodnejšieho návrhu na uzavretie zmluvy 

Predložený návrh bude možné zahrnúť do obchodnej verejnej súťaže len v prípade, ak jeho obsah bude zodpovedať súťažným podmienkam. Vyhlasovateľ uzatvorí zmluvu s navrhovateľom, ktorý predloží najvyššiu ponuku na kúpnu cenu. V prípade rovnosti ponúk vyhlasovateľ písomne osloví navrhovateľov s najvyššími ponukami, aby títo svoje ponuky na kúpnu cenu zvýšili. 

9.  Všeobecne záväzné právne predpisy dodržiavané pri verejnej obchodnej súťaži: 
– zákon č. 513/1991 Zb. Obchodný zákonník v platnom znení,
– zákon č. 40/1964 Zb. Občiansky zákonník,
– zákon č. 162/1995 Z.z. Katastrálny zákon,
– Zásady hospodárenia a nakladania s majetkom Bratislavského samosprávneho kraja,

10.  Ďalšie podmienky súťaže

V Bratislave dňa ...............................

                          Za vyhlasovateľa     

Príloha č. 2
VZOR
Dobrovoľná dražba podľa zákona č. 527/2002 Z.z. o dobrovoľných dražbách

Oznámenie o dražbe podľa § 17 zákona o dobrovoľných dražbách

1.	Identifikácia dražobníka (vyhlasovateľa):

Názov  : Bratislavský samosprávny kraj (BSK) 
Sídlo: Sabinovská 16, 820 05  Bratislava
IČO: 36 063 606
V zastúpení: Ing. Pavol Frešo - predseda
Kontaktná osoba: XXXX
tel. č.: XXX

2.	miesto , dátum a čas otvorenia dražby: 
Bratislavský samosprávny kraj, Sabinovská 16, 820 05 Bratislava, rokovacia sála na prízemí, ..................hod., ide/nejde o opakovanú dražbu

3.	označenie a opis predmetu dražby a jeho príslušenstva, práv a záväzkov na predmete dražby viaznucich a sním spojených, ak podstatným spôsobom ovplyvňujú hodnotu predmetu dražby, opis stavu v akom sa predmet dražby nachádza a jeho odhadnutú alebo zistenú cenu:

Predmetom predaja je nehnuteľný majetok vedený Správou katastra .......................v LV č.:......, k.ú.:......, konkrétne:	– pozemok,  p.č......., výmera ..........., druh pozemku, ............
			– stavba, s.č.............., na pozemku p.č................., druh stavby
Stručný popis:	Objekt – pôvodne stredná škola, internát, sociálne zariadenie a pod., rok výstavby ......................., technický stav .........................., údaj o vecnom bremene, záložnom práve, inom obmedzení..........................., povinnosť zachovať účelové určenie – druh účelu .................., doba zachovania účelu........................, územnoplánovacia informácia.
Cena určená znaleckým posudkom.............................................

4.	najnižšie podanie a minimálne prihodenie, ktoré môže účastník dražby urobiť:
najnižšie podanie: 	cena podľa znaleckého posudku
minimálne prihodenie:	1000,-€

5.	ak požaduje zloženie dražobnej zábezpeky, spôsob a lehotu na jej zloženie, číslo účtu a adresu miesta kde má byť dražobná zábezpeka zložená, čo je dokladom o zložení dražobnej zábezpeky, výške dražobnej zábezpeky a spôsob jej vrátenia, či je možné zložiť dražobnú zábezpeku platobnou kartou alebo šekom :

dražobná zábezpeka sa určuje vo výške 30 % najnižšieho podania, maximálne 49.790,-€. Dražobnú zábezpeku je účastník dražby povinný zložiť v hotovosti do pokladne dražobníka (BSK), alebo formou predloženia bankovej záruky v zmysle § 14 Zákona o dobrovoľných dražbách, a to najneskôr 24 hodín pred otvorením dražby podľa bodu 2.

6.	ak je prípustný aj iný spôsob úhrady ceny dosiahnutej vydražením ako úhrada v hotovosti, uvedenie tohto spôsobu, spôsob úhrady ceny dosiahnutej vydražením:

Úhrada ceny dosiahnutej vydražením sa uskutoční v zmysle § 26 zákona o dobrovoľných dražbách

7.	dátum a čas vykonania obhliadky predmetu dražby, pri hnuteľných veciach tiež miesto konania obhliadky a organizačné opatrenia na zabezpečenie obhliadky podľa § 13 zákona:
dátum obhliadky č. 1:...............................
dátum obhliadky č. 2 :..............................

8.	pri spoločnej dražbe poradie v akom budú jednotlivé predmety dražené:

poradie predmetov dražby:
1)	....
2)	....
3)	....

9.	podmienky odovzdania predmetu dražby vydražiteľovi:

predmet dražby bude vydražiteľovi odovzdaný formou písomnej zápisnice o odovzdaní predmetu dražby, a to do 15 dní od úhrady ceny dosiahnutej vydražením

10.	meno, priezvisko a sídlo notára, ktorý bude priebeh dražby osvedčovať notárskou zápisnicou, ak to vyžaduje zákon :

JUDr.                     – notár, so sídlom ......................

11.	poučenie o neplatnosti dražby:

V prípade, ak boli porušené ustanovenia tohto zákona, môže osoba, ktorá tvrdí, že tým bola dotknutá na svojich právach, požiadať súd, aby určil neplatnosť dražby. Právo domáhať sa určenia neplatnosti dražby zaniká, ak sa neuplatní do troch mesiacov odo dňa príklepu okrem prípadu, ak dôvody neplatnosti dražby súvisia so spáchaním trestného činu a zároveň ide o dražbu domu alebo bytu, v ktorom má predchádzajúci vlastník predmetu dražby v čase príklepu hlásený trvalý pobyt podľa osobitného predpisu; v tomto prípade je možné domáhať sa neplatnosti dražby aj po uplynutí tejto lehoty. V prípade spoločnej dražby bude neplatná len tá časť dražby, ktorej sa takýto rozsudok týka.

12.	ďalšie podmienky dobrovoľnej dražby